Title: ประกาศคณะกรรมการประมงประจำจังหวัดขอนแก่น เรื่อง กำหนดเขตพื้นที่รักษาพันธุ์สัตว์น้ำ พ.ศ. 2561

ประกาศคณะกรรมการประมงประจำจังหวัดขอนแก่น
เรื่อง
กำหนดเขตพื้นที่รักษาพันธุ์สัตว์น้ำ
พ.ศ.
๒๕๖๑

โดยที่จับสัตว์น้ำบางพื้นที่ในจังหวัดขอนแก่น
มีสภาพพื้นที่ที่มีความเหมาะสมต่อการบำรุงรักษาเพื่อให้เป็นแหล่งที่อยู่อาศัย
แพร่ขยายพันธุ์ วางไข่และเลี้ยงตัวในวัยอ่อนของสัตว์น้ำ
ประกอบกับบริเวณดังกล่าวมีการทำการประมงอยู่เป็นจำนวนมาก หากปล่อยไว้จะทำให้สัตว์น้ำบริเวณดังกล่าวถูกจับในปริมาณมากเกินศักยภาพการผลิตของธรรมชาติ
อันจะส่งผลกระทบต่อความสมบูรณ์ของสัตว์น้ำในพื้นที่ดังกล่าว  ดังนั้น เพื่อเป็นการอนุรักษ์ทรัพยากรสัตว์น้ำให้สามารถใช้ประโยชน์อย่างยั่งยืนจึงสมควรกำหนดมาตรการอนุรักษ์และบริหารจัดการให้เกิดความสมดุลทางธรรมชาติ
และรักษาทรัพยากรสัตว์น้ำและระบบนิเวศของแหล่งน้ำดังกล่าวไว้อย่างยั่งยืนตามหลักการป้องกันล่วงหน้าประกอบกับความในมาตรา
๕๖ แห่งพระราชกำหนดการประมง พ.ศ.
๒๕๕๘ บัญญัติห้ามมิให้ผู้ใดจับสัตว์น้ำในเขตพื้นที่รักษาพันธุ์สัตว์น้ำตามที่รัฐมนตรีหรือคณะกรรมการ
ประมงประจำจังหวัด โดยอนุมัติรัฐมนตรีประกาศกำหนด

อาศัยอำนาจตามความในมาตรา
๒๘ วรรคหนึ่ง (๓) ประกอบมาตรา ๕๖ แห่งพระราชกำหนดการประมง
พ.ศ. ๒๕๕๘ คณะกรรมการประมงประจำจังหวัดขอนแก่น
โดยอนุมัติรัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ ๑  ให้ที่จับสัตว์น้ำดังต่อไป
เป็นเขตพื้นที่รักษาพันธุ์สัตว์น้ำ
(๑) ที่จับสัตว์น้ำหนองผือ
บริเวณท้องที่บ้านธาตุ หมู่ที่ ๕ ตำบลบ้านไผ่ อำเภอบ้านไผ่ จังหวัดขอนแก่น ตามแผนที่แสดงแนวเขตที่กำหนด
หมายเลข ๑/๒ แนบท้ายประกาศนี้
(๒) ที่จับสัตว์น้ำหนองบึงใหญ่
บริเวณท้องที่บ้านฝาง หมู่ที่ ๑ ตำบลบ้านฝาง อำเภอกระนวน จังหวัดขอนแก่น
ตามแผนที่แสดงแนวเขตที่กำหนด หมายเลข ๒/๒ แนบท้ายประกาศนี้

ข้อ ๒[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๙ พฤศจิกายน พ.ศ. ๒๕๖๑
สมศักดิ์
 จังตระกุล
ผู้ว่าราชการจังหวัดขอนแก่น
ประธานกรรมการประมงประจำจังหวัดขอนแก่น

เอกสารแนบท้าย

๑. ประกาศคณะกรรมการประมงประจำจังหวัดขอนแก่น
เรื่อง กำหนดเขตพื้นที่รักษาพันธุ์สัตว์น้ำ พ.ศ. ๒๕๖๑

(ดูข้อมูลจากภาพกฎหมาย)

พัชรภรณ์/จัดทำ
๒๕ กันยายน ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๓๒๒ ง/หน้า ๒๓/๑๗ ธันวาคม ๒๕๖๑